Tekan dina kang wus katetepake, kebo diuculake, dene Tumenggung Jayanegara lan Dhukut ngetutake ing burine saka kadohan. Lakune sedina, rong dina, seminggu, sesasi, rongsasi nganti meh setengah taun lakune kebo isih ditutake. Nanging dayane wis tuwa tur ora kopen pangane, kebo suwe-suwe ambruk. Sadurunge ambruk noleh sing ana buri, ngawasake Tumenggung lan Dhukut, kaping pindho, banjur kebo mati. Weruh kebo wis ora obah Tumenggung Jayanegara nututi lan marani dununge. Bareng ngerti kebo wis mati, banjur dirukti apa mesthine manut dhawuhe Kyai Rajegwesi.